**PRILOGA: NAVODILO ZA IZDELAVO PONUDBE**

1. **PREDMET NAROČILA**

Predmet ponudbe je: »Presoja upravičenosti in skladnosti projekta »MLADOST - Mobilnost za Ljudi in Aktivno življenje; Digitalno, Odprto, Standardizirano in Trajnostno« (v nadaljevanju: Projekt »MLADOST«) in priprava potrebne investicijske dokumentacije«

Mestna občina Ljubljana (v nadaljevanju: naročnik) se bo s konzorcijem občin prijavila na Javni razpis za demonstracijske projekte vzpostavljanja pametnih mest in skupnosti, ki ga je objavilo Ministrstvo za javno upravo. Cilj razpisa je razvoj, vzpostavitev, testiranje in uvajanje digitalnih rešitev iz različnih vsebinskih področij pametnih mest in skupnosti, temelječih na tehnologiji interneta stvari ter na principih interoperabilnosti in odprtih standardih, v realnem okolju z namenom nadaljnje uporabe, povezovanje teh rešitev v celovite sisteme ter povezovanje z obstoječimi konkurenčnimi rešitvami.

Konzorcij občin pod vodstvom naročnika oblikuje rešitev na področju mobilnosti, ki bodo uvedle inovativno platformo multimodalne mobilnosti, katere namen bi bil olajšati in racionalizirati mobilnost v regiji, zmanjšati negativne vplive na okolje in vzpodbujati pozitivne spremembe navad uporabnikov.

Javni razpis zahteva, da mora biti za projekt izdelana in potrjena investicijska dokumentacija skladno z določbami Uredbe o enotni metodologiji za pripravo in obravnavo investicijske dokumentacije na področju javnih financ (Uradni list RS, št. 60/06, 54/10 in 27/16; UEM), zato je naročnik dolžan skladno z veljavnimi predpisi za navedeni projekt izdelati presojo upravičenosti izvedbe predmetnega projekta s pravno in ekonomsko analizo najmanj dveh variant (z investicijo in brez investicije) ter presojo skladnosti projekta glede morebitnih nezakonitih ravnanj z osebnimi podatki, do katerih lahko pride pri predmetnem projektu v fazi njegove izvedbe.

1. **OPIS PREDMETA NAROČILA IN OBSEG STORITEV**

Predmet naročila je presoja upravičenosti in skladnosti Projekta »MLADOST« in priprava potrebne investicijske dokumentacije in sicer:

1. izdelave **presoje upravičenosti projekta** z vidika analize projektnih tveganj (tveganja razvoja projekta, tveganje izvedbe in obratovanja projekta) in splošnih tveganj (politična, narodnogospodarska, družbeno kulturna in druga tveganja),
2. **priprava potrebne investicijske dokumentacije** skladno z Uredbo o enotni metodologiji za pripravo in obravnavo investicijske dokumentacije na področju javnih financ.

**Presoja upravičenosti projekta** z analizo projektnih in splošnih tveganj **mora obsegati**:

* analizo stanja z opisom razlogov za izvedbo nameravanega projekta;
* opredelitev razvojnih možnosti in ciljev projekta ter preveritev usklajenosti z razvojnimi strategijami in politikami;
* predstavitev najmanj dveh variant z ustreznimi kazalniki, s katerima bi bilo možno doseči cilje projekta;
* oceno stroškov v zvezi z izvedbo projekta (za vse faze projekta) po stalnih cenah in tekočih cenah in navedbo osnov za oceno vrednosti;
* opredelitev temeljnih prvin, ki določajo projekt (predhodna idejna rešitev ali študija, opis območja, okvirni obseg in specifikacija stroškov s časovnim načrtom izvedbe, kadrovsko organizacijska shema, predvideni viri financiranja in drugi viri), skupaj z informacijo o pričakovani stopnji izrabe zmogljivosti oziroma ekonomski upravičenosti projekta;
* analiza splošnih in projektnih tveganj ter SWOT analiza projekta,
* ugotovitev potrebe, smiselnosti in možnosti nadaljnje priprave investicijske, projektne in druge dokumentacije s prikazom časovnega načrta.

Dokumenti morajo biti pripravljeni v obliki, da ustrezajo tudi zahtevam za pripravo investicijske dokumentacije po Uredbi o enotni metodologiji za pripravo in obravnavo investicijske dokumentacije na področju javnih financ in sicer:

* **dokument identifikacije investicijskega projekta (DIIP)** in
* **investicijski program (IP)**.

Presoja upravičenosti projekta z analizo projektnih in splošnih tveganj se pripravi ob smiselni uporabi določb Uredbe o enotni metodologiji za pripravo in obravnavo investicijske dokumentacije na področju javnih financ, ki določa metodološke osnove za pripravo investicijske dokumentacije in obvezne vsebine investicijske dokumentacije, kadar je izdelava slednje glede na vrednost in vrsto investicije predvidena za izvedbo. Predmetni projekt izdelave UDP MOL bo izveden kot storitev najema in se po določbah javnofinančne zakonodaje ne šteje kot investicija, za katero bi bila izdelava klasične investicijske dokumentacije obvezna. Pa vendar je smotrno za uspešno načrtovanje in samo izvedbo projekta predhodno analizirati projektna in splošna tveganja, pripraviti analizo prednosti, slabosti, priložnosti in nevarnosti, ki jih projekt predstavlja za vsakega naročnika, vključenega v projekt, ter predstaviti druge značilnosti projekta, ki omogočajo analiziranje alternativnih razvojnih scenarijev za doseganje ciljev sprejetih razvojnih usmeritev Mestne občine Ljubljana.

Pravočasna identifikacija, analiza in zmanjševanje vseh tveganj, tako projektnih, operativnih kot tudi tveganj glede nezakonitih ravnanj z osebnimi podatki, je ključnega pomena za vsakega javnega naročnika, ki stremi k odgovornemu ravnanju. Zato je za naročnika bistvenega pomena, da pridobi celotno študijo, ki celostno zajema presoje upravičenosti projekta z vidika analize projektnih in splošnih tveganj.

1. **VRSTA POSTOPKA**

Naročnik je za izvedbo javnega naročila uporabil evidenčni postopek, saj je ocenjena vrednost predmetnega javnega naročila nižja od mejnih vrednosti, določenih v 21. in 22. členu ZJN-3.

1. **SODELOVANJE**

Kot ponudnik lahko v tem postopku javnega naročanja konkurira vsaka pravna ali fizična oseba, ki je registrirana za dejavnost, ki je predmet tega javnega naročila in ima za opravljanje te dejavnosti vsa predpisana dovoljenja za izvedbo tega javnega naročila.

1. **POSTOPEK IN ROK ODDAJE PONUDB**

Naročnik vabi zainteresirane ponudnike k predložitvi pisne ponudbe v skladu s temi navodili v postavljenem roku z ustrezno dokumentacijo. Ponudbe, ki bodo k naročniku prispele po dnevu, določenem v tem povabilu, bodo vrnjene ponudniku. Po preteku roka za predložitev ponudb ponudbe ne bo več mogoče oddati.

Naročnik si pridržuje pravico, da navodilo za oddajo ponudbe delno spremeni ali dopolni ter po potrebi podaljša rok za oddajo ponudb. Spremembe in dopolnitve razpisne dokumentacije so sestavni del razpisne dokumentacije. Ponudniki morajo spremljati morebitne spremembe razpisne dokumentacije, objavljene na spletni strani naročnika.

1. **SPREMEMBE, DOPOLNITVE IN POJASNILA DOKUMENTACIJE V ZVEZI Z ODDAJO JAVNEGA NAROČILA**

Naročnik si pridržuje pravico spremeniti ali dopolniti dokumentacijo v zvezi z oddajo javnega naročila. V primeru, da bo naročnik pred roku za predložitev ponudb spremenil ali dopolnil dokumentacijo, bo to objavil na svoji spletni strani: <https://www.ljubljana.si/sl/razpisi-razgrnitve-in-javne-objave/> in ustrezno podaljšal rok za predložitev ponudb.

1. **OBLIKA IN VSEBINA PONUDBE**

Ponudba mora vsebovati vse v tej dokumentaciji zahtevane obrazce, priloge, listine, izjave, tehnično dokumentacijo, ipd. Vse obrazce je treba izpolniti, podpisati in žigosati z enotnim pečatom. Ponudbo mora podpisati zakoniti zastopnik ponudnika ali oseba, s strani ponudnika pooblaščena za podpis ponudbe. Vsebine obrazcev ni dovoljeno spreminjati. Popravljene napake ali spremembe v ponudbeni dokumentaciji in eventualni dodatki morajo biti parafirane in žigosane s strani pooblaščene osebe ponudnika, ki je podpisala ponudbeno dokumentacijo ob mestu popravka.

Ponudnik mora predložiti naslednjo pravilno izpolnjene obrazce z zahtevanimi prilogami oz. dokazili:

* Predračun (Obrazec 1),
	+ Referenčna tabela (Obrazec 2)
1. **JEZIK POSTOPKA IN PONUDBE**

Postopek javnega naročanja poteka v slovenskem jeziku. Ponudnik mora izdelati ponudbo v slovenskem jeziku.

1. **PONUDBENA CENA**

Ponudbena cena mora biti izražena v evrih (EUR). Ponudnik mora pri pripravi ponudbe in določanju ponudbenih cen za predmet javnega naročila upoštevati vse materialne in nematerialne stroške, ki bodo potrebni za realizacijo predmeta javnega naročila. Naknadno naročnik ne bo priznaval nobenih stroškov ali popustov, ki niso zajeti v ponudbeno ceno. V ponudbeno ceno je vključeno tudi usklajevanje in dopolnjevanje pripravljenih dokumentov s strokovnimi službami naročnika, DPO-jem, zunanjimi deležniki, kot tudi sestanki in predstavitve.

1. **VELJAVNOST PONUDBE**

Ponudba mora biti veljavna še najmanj 60 koledarskih dni, od dne, določenega za predložitev ponudb.

1. **VARIANTNE PONUDBE**

Naročnik ne dopušča predložitve variantne ponudbe.

1. **DOPUSTNOST PONUDBE**

Ponudba se bo štela za dopustno, če jo bo predložil ponudnik, ki izpolnjuje pogoje za sodelovanje, njegova ponudba ustreza potrebam in zahtevam naročnika, določenim v tej dokumentaciji, prispe pravočasno, pri njej ni dokazano nedovoljeno dogovarjanje ali korupcija, naročnik je ne oceni za neobičajno nizko in cena ne presega zagotovljenih sredstev naročnika.

1. **PREGLED IN OCENJEVANJE PONUDB**

Naročnik bo pred oddajo javnega naročila preveril obstoj in vsebino podatkov oziroma drugih navedb iz ponudbe ponudnika, kateremu se bo odločil oddati javno naročilo.

1. **MERILO**

Naročnik bo izbral najugodnejšo ponudbo na podlagi naslednjih meril:

|  |  |  |
| --- | --- | --- |
|  | **Merilo** | **Točke** |
| 1 | Cena na celotno razpisano storitev | 70 |
| 2 | Reference s področja priprave presoje upravičenosti in skladnosti projekta ter priprave investicijske dokumentacije | 30 |
|  | **SKUPAJ** | **100** |

Najvišje možno število točk, ki jih lahko doseže ponudnik je 100.

Pri vrednotenju merila ponudbene cene se določi relativno razmerje med najnižjo ponudbeno ceno v EUR z DDV (Cmin) in ponudbeno ceno ocenjevanega ponudnika v EUR z DDV (Cp), izračunano na sledeči način:

C = 70 x (Cmin / Cp)

Pri vrednotenju merila strokovne usposobljenosti bo ponudnik prejel 5 točk (vendar skupno do največ 30) za vsako izpostavljeno referenco s področja priprave presoje upravičenosti in skladnosti projekta s področja informatike ter priprave investicijske dokumentacije s področja informatike.

1. **POGOJI ZA SODELOVANJE**

**1. Ustreznost za opravljanje poklicne dejavnosti**

Ponudnik mora biti vpisan v enega od poklicnih ali poslovnih registrov, ki se vodijo v državi članici, v kateri ima ponudnik sedež.

**2. Tehnična in strokovna sposobnost**

Izvajalec mora izkazati najmanj 2 referenčna posla z uspešno izvedenimi posli v zadnjih 5 letih s področja priprave presoje upravičenosti in skladnosti projekta s področja informatike in priprave investicijske dokumentacije s področja informatike (DIIP, IP).

Izvajalec mora odlično poznati veljavne predpise, metodologijo priprave investicijske dokumentacije in dobre prakse za pripravo presoje vplivom obdelave s pristopom vgrajenega in privzetega varstva osebnih podatkov.

1. **SKLENITEV POGODBE**

Naročnik bo z izbranim ponudnikom sklenil pogodbo, ki jo bo moral izbrani ponudnik podpisati najkasneje v osmih (8) koledarskih dneh po pozivu naročnika k podpisu pogodbe, v nasprotnem primeru bo naročnik smatral, da posla ne želi skleniti. V primeru, kadar zaradi objektivnih razlogov to ne bi bilo mogoče, lahko naročnik na podlagi prošnje izbranega ponudnika privoli na daljši rok.

**Rok izvedbe** predmeta tega povabila je do 13. 5. 2021. Rok je zaradi roka za prijavno na javni razpis nepodaljšljiv.

**Rok plačila** je 30. dan po potrditvi vseh dokumentov iz tega javnega naročila s strani naročnika.